作者:無名氏
標題:沁園春
內容:學富總龜，英蜚漕鶚，正當少年。向山陰發軔，從容蓮幕，結知當路，翠剡爭先。萬斛龍驤，湖襄飛餉，賞秩新綸來日邊。重重慶，又金魚新渥，玉樹芝蘭。今朝好語歡傳。正南極真人生世天。是紫囊陰隲，朱幡美德，平山鍾秀，崧嶽生賢。事業驚人，行魁臚唱，展慶公庭雲母間。稱觴祝，對今宵明月，千古團圓。